Helvetesild

Helvetesild (herpes zoster) er en herpesvirusinfeksjon som forårsakes av reaktiveringen av varicella zoster-viruset. Lidelsen kan være svært smertefull.

Etiologi og patogenese
Herpes zoster forårsakes av samme virus som vannkopper; Varicella zoster-viruset (VZV). Dette viruset ligger latent i nervegangliene etter et primærutbrudd i form av vannkopper. VZV kan deretter reaktiveres når immunforsvaret er redusert, og forårsaker da helvetesild. De som får helvetesild, har derfor hatt vannkopper som små. Kontakt med personer med vannkopper utløser ikke utbrudd av helvetesild.

Symptomer og forløp
Helvetesild karakteriseres av en intens, brennende smerte, blemmer og påfølgende sår, som følger et dermatom (én spinalnerves hudforsyningsområde). Dette hudområdet er begrenset til enten venstre eller høyre kroppshalvdel. Området ligger hyppigst i brystkasseregionen, men noen får utslettet i halsregionen og ansiktet.

Helvetesild i ansiktet med affeksjon av øyets hornhinne kan ødelegge pasientens syn.

Mange andre sykdommer kan være årsak til en reaktivering av VZV (reduksjon av immunforsvaret ved alderdom, forkjølelse etc.) Derfor kan det være fornuftig å få utført en generell legeundersøkelse få uker etter at helvetesilden er over.


 Postherpetisk nevralgi 
I de fleste tilfeller går helvetesild over av seg selv i løpet av noen uker, men hos noen kan smertene vedvare i måneder og, i sjeldne tilfeller, mange år, selv om utslettet har forsvunnet. Denne svært smertefulle tilstanden, som kalles postherpetisk nevralgi, er en nevralgi som kan oppstå hos cirka 10 % av pasientene som opplever helvetesild.

Behandling
Helvetesild kan behandles med antivirale midler (aciklovir, valaciklovir). Dette er tablettkurer som kan koste fra 800 til  kroner for én ukes kur. Den viktigste grunnen for å ta en slik kur er at den reduserer sannsynligheten for postherpetisk nevralgi. Ved behov for langvarig behandling brukes enten et antidepressivum eller et antiepileptikum. Lidelsen kan i unntakstilfeller også behandles med injeksjon av botulismetoksin eller ved injeksjon av bedøvende middel i nervegrenen.

Helvetesild er ofte svært plagsomt. Her er noen tiltak som kan gjøre lidelsene litt lettere å håndtere:

 Rengjør utslettene og hold det tørt.
 Beskytt utslettene med bandasje som ikke er klebrig.
 Bruk løse klær.
 Bruk ispose eller ta et kaldt bad for å avkjøle utslettene.

Dersom smertene ikke forsvinner, må du ta kontakt med lege.

 Blodgiving etter helvetesild 
For barn som får kreftbehandling kan vannkopper være en livstruende sykdom. Voksne som får helvetesild vil opparbeide mye antistoffer i blodet mot det aktuelle viruset. Voksne som gir blod 2 til 3 uker etter sykdommen, og gjør oppmerksom på at de har hatt helvetesild til blodbanken, kan redde livet til flere barn ved å gi blod .

 Vaksine 
En vaksine ved navn Zostavax var tilgjengelig i Norge fra 2006 til 2024. Den kunne normalt forhindre rundt 50 % av tilfellene.

Vaksinen Shingrix fikk markedsføringstillatelse i Norge i 2018.  Kliniske tester har vist beskyttelse over 97 % over en periode på 3 år hos personer over 50 år og over 70 % etter opptil 11 år etter vaksinasjon.  Vaksinen har også vist effekt mot komplikasjoner, som  postherpetisk nevralgi (PHN), herpes zoster vaskulitt, disseminert sykdom og zoster ophtalmicus.  Vaksinen inngår ikke i standard vaksinasjonsprogram i Norge og må betales av dem som ønsker å ta vaksinen.«Herpes zoster (helvetesild)-vaksine (helvetesild) – håndbok for helsepersonell» Folkehelseinstituttet (10. september 2025)

Referanser
Tom Matthews & James Campbell (2019) The NHS has named the 20 most painful conditions you can have. MyLondon, 16 sep 2019. Besøkt 2019-09-24

 Eksterne lenker 


Kategori:Herpesvirusinfeksjoner
Kategori:Sykdommer i hud og underhud